Η εταιρεία ΗΠΕΙΡΟΣ συστρατεύεται, όπως αναφέρει σε ανακοίνωσή της, στη μεγάλη προσπάθεια για την αντιμετώπιση της πανδημίας του κορονοϊού στη χώρα μας και προχωρά, σε συνεννόηση με το Υπουργείο Υγείας, στη δωρεά πλήρους εξοπλισμού ηλεκτρονικής παρακολούθησης για 24 κλίνες Μονάδων Εντατικής Θεραπείας Νοσοκομείων του ΕΣΥ, που περιλαμβάνει 24 monitors παρακολούθησης ζωτικών λειτουργιών και 3 μονάδες ταυτόχρονης κεντρικής παρακολούθησης, που καλύπτουν, η καθεμία, 8 κλίνες.

Ο εξοπλισμός θα παραδοθεί άμεσα στα νοσοκομεία για τα οποία προορίζεται.

Σημειώνεται επίσης ότι η ΗΠΕΙΡΟΣ, διαθέτοντας δύο από τις μεγαλύτερες μονάδες παραγωγής τυροκομικών προϊόντων στην Ελλάδα, λαμβάνοντας όλα τα απαραίτητα μέτρα και θέτοντας ως κυρίαρχη προτεραιότητα την υγεία και την ασφάλεια των εργαζομένων της, συνεχίζει την παραγωγική και εμπορική της δραστηριότητα, εξασφαλίζοντας τον απρόσκοπτο εφοδιασμό της ελληνικής αγοράς.

